
SAN MALE BUBICE 


Sipi snieg. Predbožićna večer, sasvim biela i mi¬ 
risna. Večer, kad se mali Božji dječak sprema na 
sviet, a ljudi, razumije se, oni dobri, uređuju svoje 
domove i otvaraju srdca, da dostojno dočekaju ne¬ 
beskoga gosta. 

Mirica, nazvana onako od radosti i milja Bu¬ 
bicom, spremila je već davno prije dugu naručbu 
svojih želja, koju ona upućuje Božiću. 

Kad dolazi na zemlju Božje diete, ono donosi 
sa sobom darove, pa zato, jer Bubica to zna, a sjeća 
se, da je tako bilo i prošlog i predprošlog Božića, 
poželjela je, eto, svega i svašta. U prvom redu bracu, 
s kojim će se igrati, da joj ne bude dosadno samoj, 
zatim željeznicu na motor, naravno s čitavim redom 
vagončića i s tračnicama, pa onda i lutke, saonice, 
sklizaljke i još mnogo, mnogo ostaloga. 

Smislila je dakle Bubica, što bi htjela, pa sve se 
brine, s vremena na vrieme, nije li možda nešto za¬ 
boravila. Zima je napolju, ali na otčevu krilu je 

ugodno i toplo, te se Bubica smieši i nabraja na 
prstiće: ovo bi bilo prvo, a zatim drugo ... 

Djevojčica ne pita, ne će li Božiću biti pretežak 
takav teret njenih želja, i njene tamne očice kriese 
se takvim sjajem, kao da već gore u njima svjećice 
sa božičnog bora. 

— Bracu si već dobila, — upozorava je otac. — 
Taj dječačić je doduše još sasvim malen, i Bubica je 
razočarana, što je takav pospanac, a ne smije ga ni 
natezati, jer odmah viče, no otac je tješi,' da je to 
samo sada, a kasnije on će narasti i bit će njezin 
vjerni drug u igri. 

— Dobro, — dopušta Bubica, — novoga bracu 
precrtajmo zasada, no —, ona je skupila obrvice i 
podigla nosić, — što je s ostalim željama? Oho, 
preostalo ih je još dosta! 

— Vidiš li, — objašnjava otac svojoj Bubici, — 
kad se rađa Božji sinak, onda je to za sve nas ljude, 
i mi, primajući taj dar s neba, moramo i sami dari¬ 
vati jedni drugima, što možemo da dajemo, i što bi 
drugima bilo dobro i na veselje... 

Bubica se počinje mrštiti: taj uvod kao da ne 
sluti baš na dobro, i moglo bi biti... 

— Ti nisi sama, — nastavlja otac, — pa Božić 
treba misliti i na našega bracu, da li i njemu Što 
treba,- košuljice, koje on ima, već su mu prekratke, a 


nema ni kapica ni toplih papučica i zebao bi, kad 
bismo ga izveli napolje... 

... Ti hoćeš željeznicu i sklizaljke, slikovnice i 
lutke, — govori dalje otac, — a sjećaš li se Julkice 
od svoga strike? Njen tata nije više na zemlji, pa 
zar da zaboravi mali Isus na nju i da tebi donese 
dvie lutke, a njoj niti jednu? 

... A tvoja bakica, kod koje smo bili ljeti, imala 
je kravicu, koja ju je hranila mliekom. Kravica je 
uginula, pa baka sada sigurno moli Isusa, da joj u 
praznu štalicu dovede novu Šarku ... 

Bubici sviće: radi se po svoj prilici o tom, da 
ona polako briše iz svojih želja sve jednu za dru¬ 
gom — bit će da je to otčeva namjera, da je već 
sada pripravi, kako pod borićem ne će naći, što je 
zamislila, i što bi njoj bilo drago. 

Sumnja je zagrebla srdašce Bubice i počinjala 
trnuti svjetlašca — božične svjećice u njenim očicama. 

— Uvečer pred Badnjakom —, priča joj otac, — 
mali Isus obilazi oko kuća, gdje ga čekaju, pa i on 
zastane i sluša. ’ 

Mnogi ga ne vide ili ga ne prepoznaju pa prođu 
kraj njega, ali dobri osjećaju njegovu blizinu. 

Mrak je, napao je snieg, a On obilazi, jer bi 
htio svakoga obdariti radošću, i težko bi mu bilo, da 
se netko smije, a drugi da tuguje i plače. 

Isus voli nas sve: njemu je draga i Julkica, koja 
više nema tate, kao što voli i tebe — on se smieši i 
braci u kolievci i hoće da utješi i našu bakicu na selu. 

No Bubici je težko i postaje joj sve teže, što joj 
je jasnije, da bi morala pristati na nešto neočekivano 
za nju, i što ne bi bilo za nju ni ugodno ni liepo. 

— Braci bi bila dosta i jedna košuljica, — poku¬ 
šava se nagađati pa sve zirka na otca, što će on na 
to, ta otčevi i majke obično su zastupnici djetinjih 
želja pred Isusom, oni mu najbolje umiju sve kazati 
i objasniti. 

— Takvom mališanu treba samo zvečka, — maše 
Bubica glavicom, — za drugo on i ne mari. A bakica 
bi možda bila zadovoljna i s teletom; ono će također 
rasti, postat će kravica i davat će mlieka... 

— Kako si ti sebična. Bubice! — kori je otac, no 
djevojčica ne će više da ga čuje, već tvrdokorno 
brani to, što smatra svojim velikim pravom. 

—i Hoću, sve ono hoću! 

Otima se otčevu draganju i poljubcima, sišla je 
s njegova krila, udara nožicama i grči šačice u prkosu. 

— Hoću, hoću ... 

No zamalo njen glasić postade tiši, a san slomi 
njenu upornost, da mu se još otme i stade mekim 
prstima zatvarati njene oči. 


Duboka je noć. Napadao je snieg i prekrio kro¬ 
vove, ceste i ulice pa još praminja u gustim pahulji¬ 
cama. Zavija vjetar, trese prozorima, te se odjednom 
zaleti nagao i podivljao do prozora sobe, u kojoj 
spava Bubica, i pozove: 

— Bubice, otvori! 

Djevojčica se ogleda oko sebe. Roditelji spavaju 
čvrstim snom, nitko ne čuje, kako udara srdce Bubice, 
i kako vjetar pred prozorom nestrpljivo čeka. Ali on 
ima povjeriti djevojčici nešto važno, i zato ona siđe 
s krevetića, prišulja se prozoru i prisluhne. 

— Otvori vrata, — hukće vjetar svoj ledeni dah 
u Bubičino lišće. 

— Pogledaj, tko je došao, tko stoji napolju! 

Opet je tiho. U sobi se ništa ne maknu, pa za¬ 
čudo ni daske poda noćas ne škripe pod Bubičinim 
korakom, kao da joj i one pomažu čuvati tajnu. Dje¬ 
vojčica izlazi u hodnik, vuče se uz zid i tapka u 
mraku. Privukla je stolicu do vrata bdijući, da ni to 
ne bi izazvalo nikakav sumnjiv šušanj, uzpela se, da 
dohvati ključ, i oprezno ga okrenula u bravi. Znoj 
je orosio njeno čelo, no to je tek početak, pa otvo¬ 
rivši vrata od stana izšulja se odavde, napipa prvu 
stepenicu, preskoči drugu i treću i nađe se u veži. 

O, Bubica je uztuknula u čudu: velika vrata kuće 
širom su otvorena, a pred njima stoji krasan dječak 

modrih očiju i zlatne kose. Dječak, kojega je Bubica 
već vidjela na slici, koja visi nad njenim krevetom, 
samo što je još miliji i ljepši, nego što je onaj na 
slici, pa dok onaj na zidu samo šuti, ovaj poznaje 
Bubicu i sladko joj se smieši. 

— Čuo sam, — veli krasni dječak, — sve sam 
čuo, što ti je večeras pripoviedao otac, i što si mu 
odgovGrala — znam, što je on htio, da ti razumiješ, 
a što ti nisi htjela ... 

— To je Božje diete! — opazi Bubica i protrnu 
od straha, zabune i sreće, a mali Isus kimnu prijazno 
glavom, ali se i snuždi. 

— Čula si, Bubice, — spominje Isus, — da u ovoj 
noći obilazim oko kuća, da gledam i slušam. Moj me 
Otac šalje, da razveselim velike-i male. — On im šalje 
po meni, što su izmolili svojom molitvom i dobro¬ 
tom ... 

... Ja sam brat svih, koji me zovu i vole, — 
osmjehuje se dječak, a njegov je osmieh zraka svjet¬ 
losti, što pada u tminu. — Htio bih, da ljudi razumiju, 
da su svi braća pred Otcem, pa da onaj, koji ima 
više, pokloni onome, koji nema, svojom rukom, u 
moje ime . . . 

Hladna je noć. Bubica bosih nožica i samo u 
košuljici drhće od zime, a zubići joj cvokoću, ali bit 
će da jednako kao ona zebe i mali poslanik neba. 

— Uđi sa mnom u kuću! — ohrabri se djevojčica, 
da ga pozove, no u tom času razabra, što prije nije 
vidjela u mraku. 

Božji dječak drži u ruci zamotak za bracu, iz ko¬ 
jega vire košuljice i zvečka, a u drugoj mu ruci lutka, 
onakva, kakvu je Bubica željela, dok iza njega stoji 
kravica, velika i živa, podpuno slična Šarki, koju je 
baka imala, s isto takvom pjegom među očima. 

— Ovu sam lutku namienio Julkici, — veli Isus, 
— ali ti si je večeras uprljala svojom suzom, pa ni 
zvečka više ne zvoni, ni kravica ne će da pođe 
dalje . . . 

Bubičini obrazići gore, trebala bi progovoriti, ali 
ne može se lagati pred sjajnim pogledom djeteta, 
koje ponire u dušu svakoga do dna istine. 

— Ne znaš li, — čuje ona Isusa, — kako me tište 
ti darovi, radi kojih netko nekome zavidi i daje ih 
preko srdca? Rodio sam se, da donesem ljubav, a ti, 
eto, voliš samo sebe i ne ćeš da se zadovoljiš manjim 
dielom, da dostigne i za druge . . . 

Nasrnuo je vjetar zavijajući i mršteći se, kao da 
se i on ljuti, i sasuo je Bubici iglice sniega u oči i u 
kosu. Vjetar se zavukao pod njenu košuljicu i obuhva¬ 
tio čitavo malo tielo ledenim prstima. 

Božji je dječak uzdahnuo i okrenuo se, da pođe, 


no Bubica se trže, potrča pred njega i ne dade mu 
proći. 

— Ne ljuti se, o dragi Bogo, oprosti! — vapi 
Bubica i privinu uza se lutku, određenu za Julkicu, i 
vrati je Isusu, pogladi i zamotak za bracu i pruži ruke 
prema Šarki. 

— Daj mnogo, mnogo mlieka bakici! — zamoli 
je, — i pozdravi je od mene. 

Tad se Božanski dječak razvedri. 

— Dobro si diete i sada si moja! — reče i zagrli 
je toplo. 

— Jutro je, — opominje mama, nagnula se nad 
krevetom kćerkice i blago je budi. — Moja djevoj¬ 
čica se smijala, sanjala je nešto liepo, je li? 

Polako otvara Bubica oči i ogledava se; treba 
tek da se sjeti, što se zbilo s njom, ij gdje je sada. 

— Badnjak je, — sjeća je mama, i njezin dugi 
poljubac nastavak je zagrljaja Božjega sina, kojega 
Bubica ne će zaboraviti kao ni sna te predbožićne 
noći. 

DAR SLOBODE 

Veljko je pogledao još jednom dar, koji je iza¬ 
brao svojoj baki, i bio je miran i ponosan. O, starica 
će se zacielo obradovati, to više, što ona tako nešto 
sigurno ne očekuje. Ako joj Krešo poklanja crtež, 
koji je sam pomno izradio, j koji će, po njegovu, resiti 
bakin stan, pa ako je Ivanka, njihova sestrica, izplela 
ogrtač od vune, koji će čuvati baku od hladnijih dane, 
morao je i najmlađi unuk smisliti, čime će iznenaditi 
baku o njezinu imendanu. A to njegovo iznenađenje 
i njegova tajna bila je lepršava, cvrkutava radost: 
ptičica, koju je uhvatio i zatvorio u krletci. 

Žuri se Veljko, da dostigne braću, koja su pošla 
prije ne čekajući na nj — nosi on svoje malo, živo 
blago i radoznao je, što će mu kazati baka. Na¬ 
ravno, mogao je i on ponieti nešto drugo, ali se 
sjetio, da kod bake ne žagore djeca, pa jedino du¬ 
boki glas staroga sata prekida tišinu u njezinu stanu. 
Baka je ponajčešće sama, to je po svoj prilici tužno, 
a nestašni češljugar skakutat će po prečkama krlet- 


čice i govorit će baki svojom pjesmom. Samo jedno 
zabrinjuje ponešto Veljka, te ne može da odkrije tome 
razlog: ptičica, koja je tako sladko cvrkutala, prije 
nego što ju je uhvatio, sada više ne pjeva tako liepo. 
Veljko se pobrinuo, da joj ne manjka ni hrane ni 
vode. Krletka je prostrana i čista, pa se ipak sta¬ 
novnik u njoj kostruši, uvlači glavicu u perje, kao da 
boluje neku bol, i sve je tiši. 

— To će proći! — tješi se Veljko pa potrči, da 
skrati put do bakine kuće. Žuri se ulicama, da stigne 
što prije, susreće radoznale poglede, koji zapinju o 
krletci, koju nosi, pa kad zakrene u Tuškanac, zabo¬ 
ravio je već svoju brigu i nasmije se glasno i vedro. 

Kaplje sunce kroz granje gustih krošnja, veru se 
puteljci kroz prolistalu šumu, a u njoj sve miriše 
prvim zelenilom i svježinom; sve živi i pjeva po gra¬ 
nama, sve diše dahom dubokim i zdravim. 

izprepletoše se grane, kao da se grle, dižući se 
prema visini; breze šume svojim mekim dugim ko¬ 
sama, što se milujući spuštaju nad zemljom. Šušte tra¬ 
ve, što se previjaju pod igrom lahora, koji jogunasto 
putuje šumom, a osušeno granje tajanstveno puc¬ 
keta, kao da se provukla kroza nj vjeverica ili možda 
pravi pravcati zečić. 

Veljko je napeo uši, okreće se, hvata svaki glas 
i šum, odkriva veseli, dragi sviet na zemlji, u kori sta- 

bala, u pohodu mrava i u micanju puža, u lišću, što 
probija, i u cvrkutu ptica. A sunce kaplje kao sladki 
med, što slazi na njegove ruke i usne, i mali, brbljavi 
patuljci, tko bi znao gdje skriveni, kao da se smiju 
na njegov smieh, dižu sitne prstiće i daju mu znak. 

— Bakin je imendan! — povjerava Veljko važan 
događaj svima oko sebe pa prisluhne opet: to zviždi 
kos, a ono tamo bit će marljiva žuna, i sve se to 
uzkomešalo u radosti, nemirno od proljeća i sunca — 
sve je živo i pjano od radosti života. 

I njegov se češljugar oglasio, ali ne tako živahno 
kao njegovi drugovi, koje on ne vidi, ali ih čuje; i 
taj mali zarobljenik javlja se iz svog stana piskom, 
koji je više žalba nego pjesma. 

Bože, zar ne osjeća to ptiće, kako je razkošan 
taj dan, a oni polaze u pohode baki — zar ne zna 
ptiće, kako ga je Veljko mučno hvatao verući se i 
u strahu, da mu ne izmakne i ne odleprša? 

— Pjevaj! — nuka ga Veljko i htio bi izmoliti 
glas toga nježnog grlašca, koji bi se sav razsuo baki 
na pozdrav — htio bi, da taj cvrkut u šumi ponese 
njegovu čestitku, kucaj njegova uzbuđenog srdca. 

Što su bliže cilju, opet raste Veljkova briga. 

Češljugar spušta glavicu i ne razumije, što bi od 
njega htio taj nesretni dječak, ili možda taj mali 
čovjek ne može shvatiti, što bi ptičica htjela od njega. 

116 


Možda je to sasvim lako i jednostavno i moglo 
bi se izpuniti. Možda taj cvrkut ptice čeka samo tre¬ 
nutak, da se pomieša s klicanjem svih ostalih pernatih 
stanovnika šume. 

Veljko osjeća samo jedno sasvim jasno: šuma 
živi i buja pod modrim dlanom neba, svibanj je rubi 
suncem i bielim, prozračnim oblacima i otire joj 
rosne suze, što su ih plakale krošnje i trave još ove 
noći. Trče negdje zečići, i vjeverice skaču, negdje žuna 
udara kljunom o koru, u krtičnjacima je živo, mravi 
grade i kreću se, a mali ptići proviruju iz gniezda, 
samo se njegov češljugar stisnuo i šuti. 


O, Veljkov dar, o kojemu je mislio u tajnosti ne 
odkrivajući drugima, u čemu će biti! Draga, lepršava 
njegova radost, koja je imala izpuniti životom ba¬ 
kinu sobu! 

Baka je brižno razmotala risariju Kreše i pohva¬ 
lila njegov trud i uspjeh — ona se, ma da je toplo, 
zaogrnula rubcem, djelom ruku marljive male Ivanke, 
a snuždila se nad krletkom i češljugarom, Veljkovim 
darom. 

— Gdje si ga našao, — upitala ga je držeći u 
ruci drhtavo, sitno tjelašce ptice, a Veljko je mucao, 

kako se penjao sve do gniezda, i kako to nije bilo 
lako. 

— Ubogo ptiče! — žalila je baka nježno dodi¬ 
rujući krilašca, što su se tresla od straha, a zatim je 
otvorila šaku. 

— Pobjeći će! — uplašio se Veljko pojurivši, da 
uhvati češljugara, koji se izvio iz bakine ruke, ali ga 
ona zadrži. 

— Pusti ga! — zapovjedi dječaku odlučno, iako 
blago. — Pobjeći će, naravno, ali to sam i htjela. 
Meni si ga poklonio, a ja ga poklanjam tamo, odakle 
je i došao — poklanjam ga šumi i slobodi... 

I dok su suze oblile Veljkovo lice, baka nastavi: 

— On je moj i sada, — reče, — samo još više 
i još punije, nego što bi bio, da sirotan uza me živi 
u krletci. On je naš dar od Boga, koji nam je dan, 
da nas veseli, ali naše ga ruke ne smiju vezati uza 
se, kao što ne mogu prigrabiti u našu škrinju ni oblak, 
ni zviezdu, ni pogled na livadu u cvietu ... 

... Ptica, to je, sinko, glasnik visina i lieta bez 
granica, njezine su šume i polja i daljine, pa zaro¬ 
biš li je, oduzeo si svietu zrno zlata, koje ona nosi 
u svom kljunu ... 

... Zar bi ti možda pjevao, kad bi te okrutnici 
odvukli s krila tvoje majke, pa da znaš, kako te odie- 
liše od svieta, u kojem si rastao, i gdje je tvoje mjesto? 


... Mali češljugar je tugovao, a sada ćemo ga 
čuti, kad se vrati svome jatu; čut ćemo, kako pjeva 
slađe nego ikada; kad bude slobodan, on će opet pri¬ 
padati nama, kad budemo prolazili šumom, da se su¬ 
sretnemo s njim i da mu mahnemo na pozdrav... 

... Prazna je krletka, ali puni su lugovi tih malih 
srdaca, što kucaju za čovjeka, za zemlju i za sviet... 

Osušile su se su¬ 
ze Veljkove tuge, a 
baka ga privuče k 
sebi: 

—i Prisluhni, ču¬ 
ješ li ih, reci? 

— Čujem, — po¬ 
tvrdi Veljko, i bila je 
to istina. On sluša 
pjesmu, što dopire do 
njih iz šume, a kroz 
prozor nagiba se dan 
sa zlatnom krunom u 
kosi i ponavlja, što je 
rekao dječak: čujem 
ih, čujem! 

KOD DJEDA NA SELU 

Plot između voćnjaka didaka Marka i vrta strine 
Mande izpriečio se, makar i pognut starošću, pa 
djeca iz vrta zirkaju, što ono rade didakovi mali 
gosti. Ima već nekoliko dana, što su stigli ovamo ti 
strani mališani iz grada, unuci staroga Marka, pa ni¬ 
kako da se njima sasvim približe i da se s njima spri¬ 
jatelje. 

Pero, najstariji od male seoske čete, kojom on 
zapovieda, uzpeo se na ogradu, zajašio preko nje i 
maše nogama. 

— Moramo obrati šljive, — veli on Zlatkecu i 
Božici, uhvati se rukom za granu stabla, koje je uz- 
raslo uz plot, prebaci se prieko i spuzne u travu. 

— A vi brstite šljive, je li? 

Djeca iz grada doista tresu zrele plodove voćke, 
puni su im trbuščići, a ustašca zaliepljena sladkim šo¬ 
kom. Njihove nožice, dosada uviek stegnute cipela¬ 
ma, hrabro tapkaju bose, a igračke, koje su ponieli 
sa sobom, leže nemarno po strani. 


— Sutra ćemo žeti! — veli Pero ponosno i po¬ 
gledava nepovjerljivo male građane. — Znate li vi, 
kako se to radi? — upita ih naglo i visoko dignu nos. 

— Ali dakako, što vi umijete od našega posla? 

— Znam ja sve! — ne dopušta Zlatkec u svom 
ponosu, da mu se ruga taj drzoviti derančić, a Božica 
potvrđuje jednako, zažarena nastojanjem, da podigne 
ugled svoj i bratov. 

— Ustala sam još prije, nego što je izašlo surce, 

— hvali se i ne da se smesti malo prezirnim smieškom 
stranoga dečka. — Nahranila sam živad, a Zlatkec 
se uzpeo na sjenik i donio siena Šarki i njenom teliću. 
Pomagala sam i babi okopati u bašti, pa didak veli, 
da smo dobri i vriedni... 

— To on samo tako, — ne vjeruje Pero i od¬ 
mahnu glavom. — Pih, velika li posla prevrnuti malo 
zemlju ili sasuti šaku zrnja kokošima! To znaju kod 
nas djeca, čim se rode ... 

Božica se zacrveni, Zlatkecu također sinuše oči 
Ijutinom, a strani deran kao da sve to vidi i procje¬ 
njuje, zadirkiju ih i uživa. 

— Dragi moj, — veli on s visoka, — ja sam ko¬ 
sio, dok sam bio tolicni, vidiš li, jedva da su me mogli 
vidjeti nad zemljom! I brao sam u vinogradu, pasao 
blago, žeo ... 

— Mogli su me još prekoračiti, a znao sam, i 
kako se sije, i kako se vežu snopovi; znao sam to¬ 
variti klasje i sieno, samo runiti kukuruz — to nisam 
nikad htio, to je posao za babe... 

Pero je legao u travu na trbuh, zoblje šljive i 
baca koštice preko plota. 

— Oni šmrkavci prieko, — pokaza nemarno ru¬ 
kom prema ogradi, — ne vjeruju čak ni to; da vi znate 
hodati bosi... 

Ljeto se sagnulo nad voćnjakom, sunce grije, a 
na kraju šljivika stere se didakovo polje, i na njemu 
stoje zreli klasovi kao vojnici na straži. 

Proleti ptica nizko, sasvim nizko, vidiš joj krila 
kako sjaju na suncu, u travi zuje bumbari, ali nađe se 
možda za kakvim busenom i gušter. 

Otac Zlatkeca i Božice, sin ovoga sela, pričao 
je neki put djeci, kako je život ovdje drugačiji, nego 
što je kod njih u gradu — on nije zaboravio to 
vrieme, kad se penjao na svako stablo i trčkao ovuda 
kao sada taj Pero i njegovi drugovi, i htio je, da nje¬ 
govi mališani upoznaju selo što prije. 

Žetva, kazao je otac jednom prilikom, to je iz- 
prošeni blagoslov neba. Iz sitnog sjemena, ubačenog 
u grudi njive, izklija rod zalivan znojem i mukom 
čovjeka, a iz toga roda mrvi se svagdašnji kruh na 
našem stolu. 

... Zore voćnjaci i vinogradi, pjevaju pudari, 
pjevaju težke krošnje i trsje, a livade prostiru svoje 
šarene, mirisne sagove, iz kojih izbija cvieće. Kasnije 
sievaju srpovi i kose u rukama seljaka, i padaju kla¬ 
sovi i trave, krasne zemljine kose ... 

... Didak Marko je divan, — pričao je otac,-— 
davno se već osuo sjedinama, ali još koraca kao 
mladić, a život je njega poučio mnogo čemu, dok se 
baba malo pognula k zemlji, kao da joj se klanja, 
mnogo je djece ona rodila i odgojila, ruke su u nje 
izrađene i grube, ali srdce sama je ljubav i do¬ 
brota ... 

Upamtili su Zlatkec i Božica, kako je otac tvrdio, 
da su ljudi ovdje marljivi i dobri, ali — otac ne po¬ 
znaje toga lukavca Peru, jer inače ne bi mogao reći 
i za nj, da je dobar... 

O, kako bi mogao biti vriedan taj delija iz su¬ 
sjedstva, koji tobože sve umije i ruga se svemu, baš 
svemu onome, što je skup njihove najbolje volje, ali 
i velikoga truda! 

— Nije to ništa, — odpuhuje taj dječak na sve, 
što oni urade, pomažući didaku i babi, a Zlatkec se 
kostruši i rado bi vidio, što je napokon »nešto« u 
očima Perinim, rado bi znao, čemu bi se i on zadi¬ 
vio, i što bi on priznao velikim i krasnim ... 

— Upreći ćemo Riđu u kola, — pripovieda ne¬ 
hajno Pero. — Što će to biti šala: Riđo je neobuzdan 
i divlji, ali ja sam već sjedio na njemu ... 

Tada se on naglo okrenu prema Zlatkecu, kao 
da se nečemu dosjetio, pa obješenjački i izazovno 
zaškilji na nj. 

— Hoćeš li možda i ti uzjašiti? — dobaci mu na 
svoj prezirni način pa već skoči, da se popne preko 
plota, ne dočekavši odgovor, kad se Zlatkec, ne pre- 
nuvši ni okom, stade verati za njim. 

— Čekaj! Idem s tobom. Jašit ću, dakako da 
hoću! 

Božica se zaprepasti. Za ime Božje, pa što je to 
Zlatkecu puhnulo u glavu, i na kakvu se strahotu on 
sprema! On, koji je dosada sjedio samo na konju u 
vrtuljku, jer je taj bio drven, pa nije mogao s njega 
spasti... 

Divlji Riđo i plašljivi Zlatkec! Užas, od kojeg je 
sestrici potamnjelo pred očima, jer je valjda i samo 
sunce u tom času probliedilo od straha. 

— Didače, didače! 

Božica je dotrčala k didaku i obujmivši ga oko 
koljena izpričala mu, što se zbilo, i što namjerava 
njezin nesmotreni bratac. Djevojčica priča kroz suze 
i strah, dok već u isto vrieme u dvorištu prieko Zlat¬ 
kec leži na zemlji okrvavljena nosa i ogrebena ko- 



Ijena, a tek što se prišuljao k Riđi, tek što je samo 
pokušao, vrlo obzirno i umiljavajući se oko njega, 
da ga bar malo uhvati za grivu ... 

Da se bar uzpeo na nj, imao bi radi čega pasti. 
Da ga je Riđo ponio, pa makar samo korak, dva, ne 
bi to sada izgledalo ovako smiešno i jadno... 

No i Pero se uplašio i uzvrtio oko Zlatkeca — zna 
on, da to nije više šala, a boji se i didaka Marka, koji 
se pojavio, kad on baš nikako nije poželio sresti se 
s njime. 

Došao je didak, zabrinut i smrknut kao pred 
oluju, što će se prosuti na krivca — sagnuo se 
k Zlatkecu, koji se pokušavao pridići, ali i razvedrio 
se i odahnuo — eh, hvala Bogu, ta će ogrebotina na 
koljenu i nosu lako zacieliti, nije to nikakvo veće 
zlo ... 

— Sokole moj, — reče tada didak unuku, — 
ovaj put si dobro prošao, no drugi put ne prilazi još 
konju, nisi ti još dorastao za nj. A kad se zamomčiš, 
didak će tebi, dragi, odhraniti konjića, pa da bude 
tvoj. 

Pero htjede umaći neopažen, no didakov ga 
strogi pogled zadrži na mjestu. 

— Na zlo navoditi nije junačtvo, — okomi se 
didak na nj. — Umjesto da se samo hvališeš, što sve 


već znaš, prihvati se barem nekog pametnog posla, 
koji je za tvoje ruke i glavu ... 

Sigurno, didaku se ne smije prigovoriti, pa kad 
on kori, bit će da ima pravo. Pero je zbunjen i šuti, 
a sunce, što se izvuklo iz oblaka, pogledalo je zabri^ 
nuto djecu pa sinulo malo zatim opet zadovoljno i 
sjajno. 

IVEK I NJEGOV BUNDAŠ 

— Kupite ciklame! Ciklame liepe! 

Ivek obilazi stolove u gostionici, susreće nepri- 
jazne poglede konobara, kojima je on na smetnju, i 
hrabro se provlači dalje. U košarici, obješenoj preko 
Ivekove ruke, cvieće je izpunilo svu površinu; sitne 
mu se glavice plave i mirišu. Kroz čitavu prostoriju 
prolazi taj dragi dah malih razcvjetanih života iz 
šume, plaho ulazi među ljude pa nježno kuca na nji¬ 
hova srdca. A Ivek, seljački momčić iz Šestina, ne¬ 
umorno obilazi, stručno slaže kitice cvieća, uzvikuje 
i nudi: 

— Uzmite ciklame! Ciklame! 

Dopješačio je on u grad u prvi suton, a još je 
isto tako dalek put, koji ga opet čeka na povratku. 
Njegove su bose noge ogrebene i prašne, znojna mu 
se košuljica priliepila uz tielo, otvorena oko vrata i 
na prsima potamnjelim od sunca, a nahereni šeširić, 
prevelik za njegovu glavu, spuznuo mu na zatiljak i 
zaklanja mu oči. 


— Bundaš ovamo! Bundaš! 

Kudrov, vjerni drug i pratilac Ivekov na njegovu 
putovanju iz sela u grad i natrag, strignuo je klopa- 
vim ušima i dobroćudno zažmirio. Tako, kao da mu 
veli, neka se ne brine za nj, jer je on, bundaš, već 
dosta velik i mudar, da se ne izgubi, makar kamo 
zašli. 

— Bundaš, ovamo! 

Ivekova se ruka prijateljski spustila na vlažnu 
pseću njušku. 

— Stari, prodaja je danas bila slaba, tko zna, 
hoćemo li izprazniti košaricu, prije nego što se smrači. 

I sve, što Iveka zabrinjuje, povjera psu, u čijim 
očima ima toliko tople privrženosti i dobrote, jer on 
razumije, da li je Ivek radostan ili tužan. 

— Maćeha će nas psovati, bundašu, ako se bu¬ 
demo dugo zadržali... 

Pas trči oko Iveka, tare svoju glavu o njegova 
koljena i povjerljivo maše repom. Danas je gonio 
Iveka čitavim putem na cesti, igrao se s njim i zapli¬ 
tao mu se među noge obiestan, upravo pomahnitao 
od radosti zbog ovoga njihova zajedničkog putova¬ 
nja. Bundaš je pratio dječaka i kroz šumu, u kojoj je 
on brao cvieće, pa sada njuši te strane ljude u gostio- 

nici, kao da izpituje, može li im povjerovati i prići 
bliže. 

— Ej ti, mali! 

Ivek zastade. Neki gost iz jednog družtva upro 
je prstom na Ivekovo cvieće. 

— Po što tvoje zelje? 

Ivek se mršti, gost se smije, a bundaš se nakost- 
rušio i reži. 

— Svježe je cvieće! — upozorava Ivek gosta, 
koji se sagnuo nad košaricom, prekapa po složenim 
kiticama i nemarno ih gnječi. 

— Evo ti novac, pa idi! — veli gost, ali dječak 
ga ne sluša, nego prestrašeno trgne košaricu iz nje¬ 
govih ruku. 

— Ne gnječite ih! — viknu na obranu tih dra¬ 
gih cvjetova, što se guše pod nemarnim prstima onoga 
čovjeka. — Ostavite ih! — ponovi još jače, ali kupac 
ga i čuje i ne čuje — on je platio cvieće pa misli, da 
ima pravo činiti, što mu se svidi. 

— Idi! — otrese se taj loši čovjek na Iveka, ali 
on je zaprepašten, jer su kitice liepih ciklama izpre- 
miešane u njegovoj košarici, pa što je još malo prije 
disalo svježim životom, sada izdiše polomljenih časka. 

— Moje cvieće! 

A bundaš je osjetio, da je onaj čovjek učinio 



neko zlo njegovu gospodaru, i nakostrušio se još više, 
zarežao još opasnije i skočio na tog čovjeka. 

— U pomoć. — Ugrizt će me! — trgnuo se na¬ 
padnuti, a udariše u viku i zapomaganje i ostali kod 
stola, te nasta zabuna, prevrnu se boca, zazvoniše 
čaše. 

— U pomoć! — vikao je čovjek u golemu strahu 
i uzpeo se na stolicu, da se spase, a bundaš kao da 
je pobjesnio,* zaletio se pod stol, uhvatio nogavicu 
gosta, drži je i ne pušta. 

Dotrčao i konobar i mahnuo štapom, no bundaš 
se ne boji, pa tek onda, kad Ivek viknu na psa, on se 
smiri, izpusti plien i vrati se dječaku. 

— Izdiri i da se više ne pojaviš ovdje! — ljuti se 
gostioničar, koji je također dotrčao, goni Iveka na¬ 
polje i udari bundaša, te je pas zacvilio od bola i 
privio se uz svoga gospodara i druga. 

* * * 

Ljetna je večer. Zviezde, krupne, sjajne zviezde 
proviruju kroz zagasitu modrinu neba. Za leđima 
Iveka i bundaša ostao je grad razsvietljen tisućama 
svietala. 

Koračaju Ivek i bundaš, u daljini se plavi gora; 
negdje se javi ptiče kroz san i spominje se radostnog 
lieta danju, žabe veselo krekeću, a zrikavci se poma- 
miše pjesmom. 

Negdje protrči kakva sjena kao pogureni lik čo¬ 
vjeka, no Ivek je navikao gledati u tamu. 

— Ništa nam ne će noć, bundašu! -r- umiruje 
psa i gladi ga. 

— Da li te još boli, stari? 

Iz jednog vrta vjetar je donio miris cvieća, Ivek 
se sjeti svojih uvelih ciklama, uzdahnu i sjedne uz 
kraj puta, da se odmori. 

— Ti si htio da se osvetiš! — pomiluje opet psa. 

— Udariše te radi toga! 

Bundaševe oči gledaju prijateljski Iveka, a on 
šuti. Nešto je mislio, neodređeno nešto, a kad bi znao 
pravo kazati svoju misao, valjda bi rekao: 

— Bolji si ti, bundašu, od onih ljudi! 

BAKICA I LJERKA 

— Težko je staru čovjeku! — pomisli Ljerkica i 
pogleda baku. Sjedi ona kraj peći i grije se, ne ljuti 
se, što je već večer. Njena mala unuka buni se na¬ 
protiv: zimski dan je kratak, u podne je zapravo tek 
otvorio oči, tada sunce bliešti na sniegu oko kuće, 
ali kad je najljepše, i igra je sama radost, obzorje se 
zarumeni, onda potamni, i noć je već na pragu. 

Djevojčica bi se igrala, no skoro će trebati u kre¬ 
vet — nikako se još nije naskakala i natrčala do vo¬ 
lje, a mrak, stari protivnik dječje pustopašnosti i 
smieha, već je puhnuo u siva svietla dana. 

— U kuću, djeco! — zapovjedio je taj crni sil¬ 
nik, koji ne će da se smiluje djetinjim molbama pa da 
makar malo zakasni. — U kuću! — ponovio je još 
glasnije, jer mu se učinilo, da ga djetinje uši ne čuše 
dobro. A Ljerkica, ma da je poslušala, tužna je radi 
toga. U sobi je tiesno, i nije to ni sjena onoga, što je 
vani, a baka sjedi, eto, u svom kutu, pa kao da ne 
vidi, kako je s Ljerkom. 


Težko je! — dahnu djevojčica svoju upornu 
misao, pope se na stolicu i naslonivši glavu na po¬ 
dignuta koljena gleda baku, koja se ipak ganula i 
primietila njezinu nazočnost. 

— A što bi ti, Ljerkice? — upita je milo, i taj 
blagi glas naglo otopi zlovolju male. Eh, ne može 
ni biti, ako ćemo pravo, da se djevojčica ljuti na 
baku, što ona nije takva, kao što je ona — ne može 
to biti, da je baka kriva, što su joj zubi slabi, te ne 
može grizkati orahe, koje joj je mala doniela u svo¬ 
joj pregačici na dar. 

— Bako, kad bi ti znala! — uzdahnu ona, — kad 
bi ti znala, kakvo je sklizalište pred Ivičinom kućom! 
Ima ga i kod nas, ali nije onakvo; tamo se zaletiš pa 
se skližeš, kako je kuća duga, i još bi dalje, da nisu 
posuli piljevinom i pokvarili nam put. 

— Svagdje nema djece, — osmjehuje se baka, — 
a stariji ljudi ne umiju se uviek sklizati. Oni bi mogli 
pasti i ozliediti se, a vi, nestašnici, ne mislite na to! 

Pucketa drvo u peći, plamen poskakuje oko cje¬ 
panice, a Ljerka je razširila oči i upitala: 

— Da li to boli, bako? Da li je to težko ne grizti 
orahe i ne sklizati se, kad je led tako divan? 

Ljerkica je mala i htjela bi znati koješta, pa zato, 
kako se još nije privikla premišljati, smije li se baš 
sve reći, što se pomisli u takvoj glavici, ona nastavlja: 

— Bako, žalosti li te jako, što si stara? 

Crna krila mraka dodiruju prozor sobe. Sjever¬ 
njak hukti i cvili, a ura na zidu prede pređu sna, u 
koju će doskora oviti djevojčicu. 

Baka je mudra i dobra. Zamislila se malo, a kad 
progovara, svaka je njena rieč kao med, koji željno 
srče duša djetinja. 

— Da li me boli? Pa neki put bude mi žao, ali 
kasnije... Mislila sam nekad i ja, da je starost za¬ 
pravo suvišna na svietu. Pa nesamo da sam tako 
mislila, nego sam se znala i naljutiti na slabost starih. 
To je bilo onda, kad sam još bila mala ... 

... Moja baka stanovala je u drugom mjestu, pa 
kad je došla k nama u pohode, nisam znala, kako 
da joj se približim. Baku je boljela noga i oslanjala 
se na štap, nije vidjela bez naočala i jednom je pro¬ 
sula juhu s tanjura po maminu čistom stolnjaku. 

... Bila sam nepromišljeno diete i zgranulo sam 
se na nju, kao da je bogzna što skrivila, gotovo sam 
izvukla batina radi toga, no baka nije dopustila mo¬ 
jim roditeljima, da me kazne. 

— Drhće mi ruka, — rekla mi je tiho, gotovo kao 
da mi se htjela izpričati, a onda me privukla k sebi. 

— Uspi mi ti juhu u tanjur! — zamolila me je. 
— Tvoja je ručica sigurnija. 

Učinila sam to, ali sam osjetila, kako sam bila 
zla prema baki, i htjela sam to popraviti. Kad god 
bi odonda trebalo da joj što pomognem, priskočila 
sam odmah, bilo da uvedem konac u iglu ili da toj 
pružim stap, kad bi ustala, ili da je sama poduprem. 

... Nisam joj se više rugala i stidjela sam se 
toga, no žao mi je bilo nje, jer još nisam vjerovala, 
da i njen život nama malima koristi. 

A zatim jednoga dana: 

Zaderala sam novu haljinicu igrajući se i' nisam 
se usudila pred mamu. Plakala sam od straha i muke, 
no baka je našla lieka mojoj tuzi. 

— Mama ne će ništa znati! — utješila me oti- 
rući mi suze i brižno je izkrpila moju haljinicu, te 
nitko ne bi mogao odkriti, gdje se dogodila nezgoda. 

Drugi put bilo je opet neko drugo zlo: ili sam 
pala, onda je baka previjala ranu na mojem koljenu, 
ili sam se prejefa voća, tada je baka kuhala čaj, da 
me prestane boljeti trbuh, uviek je ona znala i htjela 
pomoći, uviek je nečim odkrivala, kako je blizka mo¬ 
jem srdcu. 

Tada, a ja sam već baku jako voljela, tada sam 
počela razabirati, da izkustvo i dobrota starih može 
popraviti mnoga zla, koja se malima dogode. Opa¬ 
zila sam, da starost zna toliko toga, te bi diete samo 
slušalo dan i noć, i kad bih se pobojala, da baka. ne 


će znati savjeta u kakvoj zgodi, ona bi se nasmijala 
sladko mojoj brizi. 

Rekla mi je baka: 

Čovjek raste i jednom postaje star, ali nije ni to 
najteže: djedovi i bake nisu zaboravili, što su vidjeli 
i čuli u životu dobro i liepo, ali i zlo, a oni imaju 
male unuke, kojima to mogu reći, jer je Bog tako 
odredio, da oni uče te male stvorove i da njima budu 
dobri... 

Dok je čovjek malen, razabire neke stvari, čine 
mu se čudne, a da ne zna zašto. A zatim, kad ih je 
već davno zaboravio ili je mislio, da ih se više ne 
sjeća, onda se one opet javljaju, i čovjek ih tada ra¬ 
zumije i tumači ih drugome. I onda zna, da je bila 
potrebna žalost i radost, ta kako bi se čovjek uistinu 
radovao liepome, kad ne bi izkusio, da postoji i zlo 
— kako bi znao cieniti sreću, da je nikada nije po¬ 
želio u svome jadu! 

U peći trne plamen. Ura se javila svojim muklim 
glasom.. 

— Ne skližem se više, — baka je pogladila gla¬ 
vicu Ljerke, — ali nisam zaboravila, kako je to bilo 
liepo. A ti imaš za igru svoje male drugove i dru¬ 
garice, a kad se umoriš, ili je već kasno, pričaš mi o 
tome, pa i to vriedi i tebi i meni... 

Ljerkica kimnu. — O, bako! — reče. — I ništa 
više. Ne umije ona objasniti, što bi htjela — ne zna, 
što joj je sada, ali mrak izvana više je ne plaši, već 
zirka na nju dobroćudnim okom, i na bakinu krilu je 
toplo. 

— Volim te, — odkinu se napokon s djetinjih 
usta. — A budeš li htjela na led, ne boj se, ja ću te 
voditi, i zaželiš li ipak orah, ja ću ih za te natucati i 
doniet ću ih tebi... 

Ljerkica šapnu još jednom: Bakice, ja te volim ... 

San stade presti svoje tkanje. 


40 


GLAS ŠUME 


Umoran od tumaranja Marko legne pod krošnju 
mladoga hrasta, da se odmori. Skupio je već dosta 
granja i suvaraka, koje će ponieti kući, kad se smrači, 
a dotle je dobro prosanjati koji sat u šumi, u njenoj 
hladovini i tišini. Vrući podnevni sati prolaze ovdje 
brzo, svako je drvo dobri znanac i prijateljski će ga 
čuvati od žege. 

Legao je dakle Marko pod hrastić, savio ruke 
pod glavom i izpružio se na krevetu, koji mu maho¬ 
vina dade. Mnogo se puta sagnuo skupljajući su- 
varke, ali nije to ništa, ne bude li ga lugar odkrio na 
povratku. Eh, koliko se vike saspe na Marka, kad ga 
lugar ipak primieti, kako se šulja kući s vrećom preko 
ramena! 

Protjerao ga je već toliko puta, no Marko se ipak 
ponovo vratio, kad god bi mislio, da ga taj čovjek 
ne će zateći. A napokon, koliki su strani ljudi dolazili 
u ove njihove šume, i po njihovu nalogu sjekli se 
hrastovi, krčilo se i haračilo po šumi. Koliko je drva 

izvezeno odavde, pa nesamo iz šuma oko njihova 
sela, nego i drugdje, a tko se usudio potužiti radi 
toga, koga udariše po prstima, što to čini? Nešto su- 
varaka majci za vatru — to je grieh i zloća, a ono — 
tako zaključuje Marko — ono, kad je padalo golemo 
staro drveće, to nije nitko vidio, za to kao da nitko 
nije ni progovorio glasnije. 

Ljuti se dječak, kad se toga sjeti, a zna, kako mu 
je i djed govorio, da to stranci upropašćuju njihovo 
blago — oni, koji nemaju za šumu nikakva srdca. I 
ležeći tako nauznak Marko pažljivo motri drvo nad 
sobom. Mlado je, no korienje mu je već duboko u 
zemlji — nije još drugo na svietu, ali kora mu je 
otvrdnulo na suncu i na buri — trebalo bi čvrsto uda¬ 
rati sjekirom, da ga slomi. Pogledava Marko i pre- 
mišljava: hoće li on to moći?... 

Spremio je sjekiru i pilu, zasnovao je još prije, 
kako će to izvesti. 

Ušuljat će se u šumu za mraka prve zore, možda 
za kakva olujna jutra, kad zavijanje vjetra bude pre¬ 
krivalo buku njegova rada, a sklonut će i drugove, 
koji isto tako mrze lugara, kao što ga i on mrzi, da 
mu pri tom pomognu. 

U duhu gleda dječak, kako se, eto, izpunjava 
njegova zamisao — gleda on tako jasno, te upravo 
proživljuje to, što ima biti. 




Drugovi čekaju, a on prilazi k drvu, pod mišicom 
mu naoštrena sjekira, pa vreba ... 

Podigao je glavu: još jedan izpitljiv pogled, kuda 
će zasjedi po prvi put, ali drvo kao da je u istom tre¬ 
nutku razumjelo, da bi to imao kucnuti odlučni čas 
za njegovu sudbinu. 

Vidi Marko: zatreptale su grane dugim zelenim 
prstima, te čvoraste kao na molitvu dignute ruke, koje 
bi on morao sasjeći. 

— Pa to si ti, dječače! — zašumio je hrastić. — 
To si ti, moj mali prijatelju! 

Marko se smeo: hrastić se obradovao njegovu 
dolazku kao i svaki put, kad god bi on dolazio šumi 
u pohode, i pozvao ga, da se odmori pod njegovom 
krošnjom. 

— Još je rano, — govori mu drvo, — ali zamalo 
će oblaci propustiti sunce, ja ću ga primiti na dlan 
j prosut ću ga i tebi. A budeš li žedan, rosa je još na 
meni od noći, i njome ću hladiti tvoje čelo. 

Dječak sluša, dok hrastić šumi svojom krošnjom, 
u kojoj spavaju ptice, i priča: 

— Rekoše mi susjedi, da ću umrieti, — potuži 
dječaku svoj strah i sumnju. — Govorili su mi, da 
dolaze ljudi, da me sasieku, ali kad sam ugledao 
tebe, znao sam, da to ne će biti istina, jer mi ti ne ćeš 
nanieti zla ... 

Šuma se budi. Zviezde, koje su bile negdje na 
vršcima drveća, ugasiše se već davno, a olujni oblaci 
legoše nizko, kao da spuštaju svoj sivi teret na 
krošnje. 

Budi se šuma i sluša žamor oko hrastića — ima 
tu mladih drveta bez izkustva, i koja vjeruju sve i sva¬ 
kome, ali ima i starijih, koja mnogo koješta vidješe i 
doživješe u svom vieku. 

— Gle ludova! — reče starac hrast u blizini 
hrastića. — On vjeruje u nečiju dobrotu i plemeni¬ 
tost — on vjeruje — čovjeku! 

— Ne sjeća se neuki mladac pustošenja među 
nama! — javi se i drugi susjed. — Gledao sam: umi¬ 
rali su najbolji među nama — najednom ih raniše 
s boka, jauknuli su, ali to nije smetalo ljude, koji su 
i dalje udarali po njima, presiecali im žile i čupali ih 
iz korienja, a zatim ih mrtve i oguljene vozili nekamo 
daleko... 

— Molili smo spas, — prihvati i treći u toj druž¬ 
bi. — Stranci su govorili svojim opakim jezikom o 
nečemu, u čemu se nitko od naših ne bi mogao snaći. 
A poslije, mnogo poslije dolazili su među nas i drugi, 
to su bili ljudi odavde iz sela — oni su tužno gledali 
pusta mjesta u šumi, a nisu nam mogli pomoći, jer je 
već bilo kasno! 

— Kasno, kasno! —■ zašumjela je i čitava šuma. 

kao da uzdiše, a hrastić, koji je slušao taj razgovor, 
stresao se od muke. 

Dječače, — reče Marku, — oni ni tebi ne vje¬ 
ruju, a kako bi mi ti mogao zadati bol, od koje bih 
morao umrieti? 

— Bit će duga zima, — promrmljao je Marko 
uklanjajući se pogledu drveta, sav postiđen i blied, 
no hrastić ga nije čuo. 

Ja rastem kao i ti, — reče drvo, — samo što 
ću biti još mnogo više od tebe i mnogo jače, onda 
kad bude tvoja unučad dolazila k meni i poslije njih 
njihova djeca ... 

... Nitko od nas ne može vječno živjeti, — go¬ 
vori hrastić. Rekoše mi: jednom će moje tielo postati 
dio nečije kuće, možda stup, koji će je podupirati, 
možda stol, za kojim će čovjek raditi i blagovati, ili 
kolievka njegovu čedu, a možda ću izgorjeti jednoga 
dana na njegovu ognjištu. Da, dječače, jednom će to 
biti, no sada sam još mlad kao i ti i veselim se sva¬ 
kom proljeću i ljetu, veselim se i zimi, kojoj mogu 
odoljeti, jer sam jak — sada još dajem stan pticama, 
koje te vesele, a tebi pružam hlada, kad se umoriš, 
samo se bojim rana i umiranja, jer živjeti hoću... 

— Zašto mi to govoriš? — šapnuo je dječak u 
tjeskobi, a njegovi drugovi, nestrpljivi, što on već ne 
počinje radom, zovnuše ga glasno. 


— Što oklievaš, Marko? 

— Čuo sam, — drhtnuo je hrastić, — čuo sam 
neku zlu viku. — Zar sam se prevario, i ti si ipak po¬ 
nio sjekiru za me? 

— Marko, što je s tobom? — opet povikaše dje¬ 
čaci šuljajući se bliže kroz granje. A on — obujmio 
je hrastić obim rukama, naslonio je glavu na nj, a 
suze mu teku. 

— Ja sam doista htio, — priznaje on svoj grieh, 
— ja sam se pripravio da te ubijem, da napakostim 
lugaru — bio sam zao ... 


Tišina. Prva se zviezda uzpela na krošnju drveta 
i provirila kroz lišće na Marka. On spava, a već je 
večer. Vjetrić mu dodirnu lice, još vlažno od suza, 
koje je izplakao u snu. A hrastić, dobri, dragi hrastić 
čuva njegov san i šumi i sada nad njegovom glavom 
prijateljski, tiho. 



TAJNA MALE MARIJE 

Kod kipa Bogorodice na kraju sela i na razkršću 
putova mala je Marija pobožno ponovila, što je već 
jednom rekla: 

— Majčice Božja, nisam zaboravila, što sam ti 
obećala. Ali moj dar treba da bude liep, pa se uztrpi, 
molim te, dok ga dovršim ... 

Doista, nije bilo tome još davno, kad se mala 
obratila Onoj, koja može pomoći u svakoj nevolji. 
Stala je u svojoj muci pred dobrom Bogorodicom, za¬ 
gledala se u njene oči, u njenu desnicu podignutu na 
blagoslov i u diete Isusa na njenoj drugoj ruci i za¬ 
molila je usrdno: 

— Moja mama je bolestna — pomozi joj, sveta 
Majko. Dat ću ti, što će tebi biti najmilije i na radost. 

Nije tome bilo davno, a mama male Marije stala 
je ozdravljivati — svakoga dana bilo joj je bolje i 
kod njih u kući sve vedrije. Marija je šutjela o svojoj 
molitvi, koju je, eto, uslišilo dobro srdce nebeske 
Gospe, ali je odsada s njenom radošću zbog majčina 

ozdravljivanja rasla i velika briga, kako da izpuni 
svoje obećanje. 

Rekla je Majci s razkršća, da će joj donieti dar, 
i to ne makar kakav, već najvrjedniji, koji bi joj takva 
seoska curica mogla dati. Obećala je nešto, pred čim 
se ne bi trebala stidjeti, nego bi bilo dostojno polo¬ 
žiti pred noge One, koja je nad svima ljudima. 

Na zemlju je padala jesen. Obrale se plodine, 
napuniše se hambari i konobe, pa s težkim maglama 
i dugim kišama završi se rad u gospodarstvu i na 
polju. Sada su započela siela po selu s komušanjem 
kukuruza uz igru i pjesmu mlađarije, a žene stadoše 
presti i vezti kao uviek u to doba. 

Kad je i mama male Marije, još slaba od pre¬ 
trpljene bolesti, ustala jednoga jutra, čim se mutno 
svietlo javilo iza prozora kuće, Marija je znala, da će 
i ona započeti s vezenjem kao i druge. 

Upamtila je djevojčica: čim bi nestalo ljeta u po¬ 
sljednjim odkosima na poljima i livadama, i mati bi 
se prihvaćala ručnoga rada. Pa kad bi se zatim jesen 
uistinu dovezla u selo na kolima s obranim grožđem 
i kukuruzima, mati je već strpljivo sjedjela kod posla 
ne poznavajući odmora. Dolazila bi zima, što bi svo¬ 
jom bjelinom pokrila čitav kraj, i dok bi spavala 
zemlja pod naslagama sniega, da se odmori za novo 
klijanje i rast, mati bi ustajala u zoru, a vezla bi i 

onda, kad se već odavno smračilo. Prolazila bi i zima, 
i rodilo se proljeće, a materine su vriedne ruke stva¬ 
rale uviek nova i divna čuda — umjetnine, pune 
ljepote. 

Zacrvenjele bi se njene oči od naprezanja kod 
slabog svietla petrolejke ili svieće, a obrazi bi nje¬ 
zini postali mršaviji i bljeđi, kao da je krv iz njenih 
žila prelazila u njene vezove, kao da je njena snaga 
ulazila u te tkanice i oživljavala čudesne spletove boja 
u ornamentima. 

Sjećala se Marija: kad nije više bila sasvim mala, 
uzimala bi je mama sa sobom, kad bi, zajedno s dru¬ 
gim ženama iz sela, polazila u grad. Nosile bi one 
pune košare svog umieća i polazile bi s tim teretom 
u građanske kuće. 

Negdje bi građanke preuzimale njihovu robu 
hvaleći im ljepotu — drugdje bi se cjenkale za paru 
tvrdeći, da je skupo to, što se po tvrdu uvjerenju Ma¬ 
rije ne bi uobće moglo naplatiti nikakvim blagom. 

Dogodilo bi se, da mama ne bi prodala, što bi 
poniela sa sobom, te bi stajala tada na trgu nuđajući 
prolaznicima, da razgledaju njenu muku. 

U maminim rukama, izbodenim iglom, prevrtali 
bi se vezovi, jedan ljepši od drugoga, koje neki ni 
ne pogledaše, za koje jedva da bi mama postigla 


takvu cienu, te bi mogla kupiti otcu ili sebi ili osta¬ 
lima domarima, što bi bilo najpreče. 

Pa ipak, sve su žene u selu dalje vezle, a mama 
Marijina prednjačila je svima. 

Svake jeseni, kad bi se zemlja, smirujući se u 
svojoj zrelosti, zaodievala u krasne šare, nešto se od 
toga bogatstva začinjalo u svem onom rublju i halji¬ 
nama, zastorima, prostirkama i jastucima, što su iz¬ 
rađivale te žene. Napokon je i Marija počela učiti, 
da izrađuje jedno od takvih čuda, i ona je stala po¬ 
kušavati, kako se iglom izvlače cvjetovi, slični onima, 
koji su cvali u bašti i na livadi. 

Znojila se Marija od napora, oči bi joj zasuzile, 
izbodeni prstići prokrvarili. A nije bilo još ni izda¬ 
leka onako, kako je to ona željela, da bude. 

Mučila se jadnica, vezla je i parala i opet poči¬ 
njala iznova... Prvi put spoznala je i ona muku 
vlastita rada, koji je trebala obaviti sama. 


Rekla je svetoj Majci, da će joj dati nešto, što 
će joj biti najdraže. :; ; 

Doskora će zima, a djetešce Isus golo je u na¬ 
ručju Gospe, zamalo će pasti i snieg i pokrit će ga 
kao i prošle zime, kad seljaci postaviše Bogorodičin 
kip na cesti. . • ' 

Odlučila se Marija premišljajući dugo: izvezt će 
ona haljinicu, kojom će zaodjenuti Bogorodičina sina 
— napravit će vlastitim rukama surčicu za Božjega 
dječaka. 

Njen je zavjet tajna, i njen dar mora ostati tajna, 
pa ničiju pomoć ona ne će prihvatiti i nikome ne će 
povjeriti svoju brigu, hoće li joj uspjeti, što je na¬ 
kanila. 

O, kasni dani jeseni kako su kratki, a postaju 
sve kraći; ujutro ona bi još spavala, a uvečer se težko 
bori, da ostane budna kod posla, da ne zaspe. 

Hladni su i oblačni ti dani, što odmataju duge 
mrakove i kvase kišom seoske putove, a svi se do¬ 
mari neprestano vrzu po kući, pa Marija jedva može 
sakriti od njih nešto, što oni ne bi odkrili. 

Ipak, mala čuva svoje djelo i pred mamom, ma¬ 
kar da je njoj kadkada sumnjivo, kuda se to njena 
kći zavlači i što radi u samoću 

Samo se jednom Marija usudila zapitati mamu, 
kako ona veze sve to, što ona nikako ne bi mogla, 
r ~ Ja živim duže nego ti, diete, — odgovorila je 
tada majka, — vidjela sam i proživjela više nego ti 
pa nisam zaboravila, što me je radovalo, ni što me 
je zaboljelo. Ja pamtim naša kola i sjetve, naše žetve 
i berbe, i kad sam prvi put ušla u ovu kuću i kad sam 
tebe povila. Pamtim naša prela i priče moje majke 

i to, što su naši stari govorili i pjevali uz gajde. Pa 
kad vezem, mislim na čitav svoj život, kakav je bio 
od početka i što mi je donio dobra i zla — mislim 
na naše selo i običaje i htjela bih, kako me je učila 
moja pokojna mati, iglicom i vunom zapisati to, što 
je bilo, da se i ti sjećaš, da se ne zaboravi nikada"... 


Mala Marija ne shvaća to pravo. Ali sve nekako 
izlazi na jedno: dušu treba utkati u vez, da on uz¬ 
mogne sinuti ljepotom, krv treba preliti u te boje, pa 
.da budu žarče, a kako se to čini, to znaju te žene, 
to će možda i ona jednom znati, kad odraste... 

— Majko sveta, — šapće Marija, — htjela bih ti 
zahvaliti, kako ja to umijem — htjela bih ti reći Sve 
liepo... 

I marljivi prstići bodu u tkanicu, a mala se glavica 
brjžno sagiba nad poslom. 

Neka mole ti križići u vunici molitvu male Ma¬ 
rije, neka budu dragi sinu Gospe, neka im se On 
ljubazno nasmieši... 

Kasna je jesen. Marija tapka iz škole, prolazi 
kraj razkršća i osmjehuje se Majci sada već sretnije 
i ponosnije. Djelo se bliži kraju. ‘ 

Kad je jednoga dana pao prvi snieg, začudiše 
se ljudi. Mali Isus na razkršću zaogrnut je izvezenom 
tkanicom, na koju se, eto, hvataju prve snježne pa¬ 
huljice, što blistaju kao dragulji. 

Neka bakica čak je i uztvrdila, da je vidjela, tko 
je jednom, u prvome svitanju, obukao Marijino dje¬ 
tešce, da ne zebe. Bio je to anđeo, kako ona reče. 


55 



BJEGUNAC 

Velika je stvar otići od kuće i odlučiti, da se više 
ne ćemo vratiti. Stvar velika za svakoga, pa kako 
da ne bude i za Đuricu, koji još nije uspio izrasti 
mnogo iznad zemlje? 

Ali — Đurica je uvrieđen, što ga kazniše, i tako 
je njegova odluka očvrsnula u malom njegovu srd- 
cu. Uvjeren je, da mu veliki učiniše krivo, ali dok je 
to dosada podnosio, odsada to više ne će pa zato 
odlazi, a da nikome nije rekao, što namjerava učiniti. 

Ide Đurica kroz grad, ruke je turio u džepove 
hlača, uzdigao je glavu i žviždi, da prekrije tjeskobu. 
Tražit će ga u podne, kad ga ne bude kod objeda, 
ali neka ga samo traže. Pokazat će on svima, koji 
su bili prema njemu zli i nepravedni, što on može! 
Uvjerit će on svoje ukućane, da je Đurica spo¬ 
soban raditi, što hoće, pa čak i sam naći posla, ako 
to baš uztreba. 

Korača on dakle ulicama, kojima je uviek prola¬ 
zio samo u pratnji starijih, i napokon se sam sebi čini 






neobično velik i važan. Mama je njega uviek vodila 
za ruku, kao da je bebica, koja bi se izgubila — tata 
bi redovno vikao na nj, neka pazi prelazeći cestu, 
da ne dođe pod kola. A sada nema više pazke nad 
Đuricom — sada on smije poći, kuda bude zaželio, i 
ne treba nikoga pitati, da li je dopušteno, što čini. 

Jesenji je dan. Jutarnje maglice digle su se oko 
podneva, sunce je ugodno toplo. Đurica bi se mogao 
sklonuti preko noći i kod svog kuma, koji stanuje na 
drugom dielu grada, tamo ga sigurno ne će tražiti, 
ali noći još nisu prehladne, moći će se prespavati i 
pod vedrim nebom, nije to još nikakva briga. 

Hrpa dječaka, koji se vraćaju iz škole, susreće 
Đuricu. Oni se ne poznaju, ali se ipak složiše u igri, 
u kojoj ti strani dječaci slušaju Đuricu, koji postaje 
njihov vođa. — Čekaj naš i sutra! — predložiše mu ti 
novi drugovi, kad se napokon sjetiše, da moraju kući, 
a Đurica to svečano obeća. Sutra, u isto vrieme, na 
istome mjestu. On će održati rieč, bit će točan. 

Odzvonilo je podne. Mali bjegunac sjeo je na 
klupu u parku, izpraznio svoje džepove i pojeo sve, 
što je uzput ponio iz mamine smočnice, da se nađe 
u nevolji. Pojeo je đo posljednje mrvice, ali bilo je 
to zapravo malo, i glad se još uviek javlja. Misao 
Đurice potraži sada i nehotice onaj poznati put, ko¬ 
jim je uviek išao kući. Sigurno, roditelji i braća sjede 

već za stolom, ima na njemu svega dobroga, samo 
Đurica, eto, manjka pa nesamo da nije sada došao, 
ne, on uobće više ne će doći. — Ljutit će se otac, 
plakat će mama, ali to je baš ono, što Đuriću u vlasti¬ 
tim očima uzdiže i osvećuje. Neka se žaloste oni 
kod kuće, neka ne jedu od brige za njim — zaslužili 
su čak i da zaplaču ... 

Sunce polako zalazi. Đurici postaje dosadno; 
djece za igru nema, a odrasli su i onako sviet za sebe, 
mrzak sviet, kako Đurica vjeruje, koji neprestano iz¬ 
mišlja, što će djetetu zapovjediti, a što zabraniti. 
Dječak tumara po gradu, zastajkuje pred izlozima, 
a čudna je praznina opet u njegovu želudčiću. Pro¬ 
lazi tramvaj, mali bjegunac skoči na zadnju stepe¬ 
nicu prikolica, uhvati se za ručku, vozi se napola 
stojeći, napola viseći u zraku, kako je toliko puta 
vidio, da čine i drugi. O, to je novo za Đuricu, a 
to više, što ga kondukter nije primietio, i što nikada 
to dosada nije proveo. Doduše, opasna je takva 
vožnja, mogao bi se omaknuti i pasti, no prošlo je 
sretno do prve stanice. 

A dalje, što dalje? 

Dječak je dolutao do sajmišta, gdje se okreće 
vrtuljak, i gdje ima i još mnogo koješta drugo. U 
ruci mu se našla kuna, posljednje blago, pa s njenom 
pomoću Đurica se vinu na leđa nekog šarca izbliedje- 


le boje i očupane grive i okrenu se na njemu neko¬ 
liko puta u krugu. No u svietu sve prolazi, a najbrže 
baš ono, što bi trebalo trajati najduže. 

— Plati! — dreknuo je vlastnik vrtuljka na Đu¬ 
ricu, kad se on htio pritajiti neopažen i za drugu 
vožnju. Na žalost, novaca više nema, vlastnik vrtuljka 
ne poznaje smilovanja, i Đurica silazi s konja i vraća 
se sa sajmišta prema gradu. 

Polazi on polako, svietla se pale, jer je sunca 
nestalo, i nebo tamni, a glad ga muči ponovo. 

Sitničar u kiosku poredao je voće pred prozor- 
čićem: jabuke i kruške, pa šljive i grožđe. Naravno, 
ono, što se ne može kupiti, ne smije se ni dirnuti, 
no kad je netko bjegunac, kao što je Đurica, i kad 
je tako silno gladan, eh, težko je onda odoljeti srdcu i 
takvoj rumenoj jabuci, što se zavodljivo na nj smieši. 

— Uzmi me! — nuđa se jabuka. — Nisam li 
liepa, a tek da znaš, kako sam sladka! 

— Da, ali gazda! — uzdiše Đurica u mislima, 
plaho se ogledava j pokušava se braniti. 

— Ne vidi on sve! — smije se jabuka, i sva je 
nekud veća i sve je bliža Đurici, samo da posegne 
rukom za njom, da je uhvati pa da bježi. 

— Kukavice, uzmi! 

Đurica udahnu duboko, odvaži se i zgrabi ja¬ 
buku, no u zao čas po sebe. 

— A što si to uzeo? Smjesta ovamo! — zagrmi 
glas kraj Đurice. On se prestraši, jabuka mu pade iz 
ruke i odkotrlja se u prašinu, a on udari u bieg, kao 
da je postao vjetar. 

— Čekaj, stići ću ja tebe! — čuje on sitničara, 
koji je nagnao za njim, ali Đurica je brži, znoj mu 
rosi čelo od užasa, a trči iz svih snaga još i onda, 
kad je umaknuo već davno. 

Nebo se osulo zviezdama, zahladnjelo je — to 
je večer. 

Zatvaraju se dućani i izlozi, na ulici više nema 
mnogo ljudi, i djeca su već kod kuće. 

Padaju magle i omataju svietla u kandelabrima, 
noge postaju teže, koraci sporiji. 

Đurica je napolju, ta kuda će krenuti, a tako je 
umoran i tako bi rado jeo — volio bi s d stisnuti uz 
mamino krilo. 

On, hrabri i prkosni dječak, koji je otišao od 
kuće, da se ne vrati više. 

On, junak dana, koji je izdržao bez objeda i bez 
večere lutajući gradom. 

Umoran je mali bjegunac, srdce mu glasno kuca, 
kad se sjeti strašnog sitničara, kad je odkrio, da je 
njegova jabuka nestala u dječakovoj ruci. 

Đurica se živo sjećao svog biega i još trne kod 
pomisli, što bi se dogodilo, da je sitničar bio brži. 

Ali nad svim tim, što se zbilo, nad sjećanjem na 
slobodno tumaranje, nad sjećanjem na igru bez nad¬ 
zora, na vožnju tramvajem bez karte i vožnju na 
vrtuljku, nad svim tim viče glad... 

Mogao bi zamoliti koga, da mu što udieli, ali 
Đurica se toga stidi, ne će on biti prosjak. 

Sve polaganije vuku se njegove ; noge, postaju 
sve teže. U glavi mu zuji, to je valjda od slabosti, 
a mirisni valjušci, koje on voli, sigurno su već na 
stolu kod njih kod kuće. — Đurica osjeća njihovu 
toplinu, što ga dražka u nosu, on grize zubićima, a 
grize u prazno... 

M mrak, strašan mrak sve je dublji. 

Bjegunac zakreće u park, došulja se do jedne 
klupe, tu će se stisnuti do jutra, a onda će dalje. • 

No klupa je tvrda, nema na njoj jastučića za 
Đuricu, nema pokrivača za nj, da ga zaštiti od stu¬ 
deni. 

Platana šumi nad Đuricom, u njenu se granju 
skriva sitničar s jabukom, koju je Đurica htio ukrasti 
— tamo je učitelj, koji će sutra pitati u školi, što je 
s njim, da ga opet nema ... 

U tamnoj aleji parka skrivena su i mnoga druga 
priviđenja, što rastu i prilaze sve bliže — u toj noći 
i samoći Đurica je okružen svim onim, što ustaje iz 


njegove savjesti i sjeća ga, što je zlo učinio, kad je 
što pogriešio, a nije htio to priznati... 

Magle su sve gušće, svietla grada bore se kroz 
njih, u parku je prazno, pa ipak se miču neke sjene, 
zgušćuju se, protežu u bezkrajnost, obuhvaćaju sav 
prostor... 

Zar je on mislio, da će njegovi plakati za njim 
od brige i žalosti, a gle, taj, koji plače, to je baš on 
i možda nitko, nitko drugi. 


Stražar se začuđeno okrenuo, jer to je bio glas 
djeteta, koji je dopro do njega. 

On prisluhnu. Tišina. A zatim — glas se opet 
javi, tako tužno ... 

i . * i 

— To je diete! — potvrdi stražar svoju prvu 
misao i pođe za tragom toga glasa, koji je vodio 
u mračnu aleju. 

Na klupi je sjedio tu mali dječak u tanku kapu- 
tiću sav prozebao, sav uplašen. 

— Mama — hoću mami! — Bio je to naš mali 
grješnik gorko zaplakan i skrušen, željan svoga doma 
i njegove sigurnosti i topline. 

